Холы інтэрнатаў у “Студвёсцы” нагадваюць галерэю сучаснага мастацтва. На сценах фатаграфіі і карціны, у калідорах — мудрагелістыя інсталяцыі. Творчасць у студэнцкай вёсцы ў пашане. Рукадзеллем займаюцца на 12-м паверсе. Там жа ёсць выставачная зала, куды я і зазірнула. Проста музей народнай творчасці: раскошныя кветкі з бісеру, саламяныя лялькі, модныя скураныя сумачкі. Усё гэта справа рук студэнтак, для якіх інтэрнат на гады вучобы стаў родным домам.